Document ID: 32002D0673

Kommissionens beslutning
af 22. august 2002
om godkendelse af programmerne til gennemførelse af medlemsstaternes undersøgelser for aviær influenza hos fjerkræ og vilde fugle
(meddelt under nummer K(2002) 3112)
(2002/673/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet(1), senest ændret ved beslutning 2001/572/EF(2), særlig artikel 20, og
ud fra følgende betragtninger:
(1) Beslutning 90/424/EØF indeholder bestemmelser om finansielt tilskud fra Fællesskabet til iværksættelse af de nødvendige tekniske og videnskabelige foranstaltninger til udbygning af Fællesskabets veterinærbestemmelser og til uddannelse på veterinærområdet.
(2) Ved Kommissionens beslutning 2002/649/EF(3) enedes medlemsstaterne om at udføre undersøgelser for aviær influenza hos fjerkræ og vilde fugle. Sådanne undersøgelser skal påvise eventuelle infektioner i fjerkræ og således bidrage til en revision af de nuværende bestemmelser og til et bedre kendskab til, i hvilket omfang vilde dyr kan udgøre en trussel for dyr og mennesker.
(3) I henhold til denne beslutning blev Fællesskabets finansielle tilskud til omkostningerne ved sådanne undersøgelser fastsat til 50 % af medlemsstaternes omkostninger ved prøvetagning og analyse af prøverne op til et maksimumsbeløb på 500000 EUR for samtlige medlemsstater.
(4) De af medlemsstaterne fremlagte programmer er blevet gennemgået af Kommissionen, og hvert enkelt af disse skal godkendes af Fællesskabet, der yder finansielt tilskud til de godkendte programmer.
(5) Det er i øvrigt hensigtsmæssigt at udarbejde standardformularer til indberetning af resultaterne af undersøgelserne og til anmodning om medfinansiering af medlemsstatens omkostninger ved gennemførelsen af programmet.
(6) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
1. Programmerne til gennemførelse af undersøgelser for aviær influenza hos fjerkræ og vilde fugle godkendes hermed for de medlemsstater, der er anført i bilag I, for den pågældende periode.
2. Der ydes finansielt tilskud fra Fællesskabet på 50 % af omkostningerne ved medlemsstaternes prøvetagning og analyse af prøverne op til et maksimumsbeløb som fastsat i bilag I.
3. Fællesskabet skal betale det finansielle tilskud til de i stk. 1 omhandlede programmer under forudsætning af, at den pågældende medlemsstat senest den 30. september 2003:
a) fremlægger bevis for Kommissionen for, at den har sat de nødvendige love og administrative bestemmelser til programmets gennemførelse i kraft
b) indsender en slutrapport om den tekniske gennemførelse af programmet og om de i bilag II, III og IV specificerede resultater vedlagt dokumentation for omkostningerne i programperioden som fastsat i bilag V
c) fremlægger bevis for Kommissionen for, at den har gennemført programmet effektivt i overensstemmelse med retningslinjerne i bilaget til beslutning 2002/649/EF.
Artikel 2
Denne beslutning er rettet til medlemsstaterne.
Udfærdiget i Bruxelles, den 22. august 2002.

Labels: 4
20
0
6
12
15